Лев Толстой
Как вълците учат децата си

Превод от руски: Ангел Каралийчев, —

chitanka.info

Вървях по пътя и чух зад себе си вик. Викаше едно момче — овчарче. То тичаше през полето и сочеше към някого.

Погледнах и видях — по полето бягат два вълка: единият — стар, а другият — млад. Младият носеше на гърба си удушено агне, а със зъбите го държеше за крака. Старият вълк тичаше отдире.

Когато видях вълците, втурнах се заедно с овчарчето след тях и ние почнахме да викаме. На нашия вик се притекоха селяни с кучета.

Щом като старият вълк видя кучета и хора, той се затече към младия, грабна от него агнето, метна го на гърба си и двата вълка побягнаха тозчас и се скриха от очите ни.

Тогава момчето захвана да разказва как била работата: от дола изскочил големият вълк, сграбчил агнето, удушил го и го понесъл.

Насреща изтичало вълчето и се хвърлило към агнето. Старият вълк дал на младия да носи агнето, а сам се затекъл край него без товар.

Но когато дойде бедата, старият остави учението и сам взе агнето.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.